钦定古今图书集成/明伦汇编/官常典/第725卷 > 唐琦
## 钦定古今图书集成/明伦汇编/官常典/第725卷 > 唐琦

按《宋史忠义传》：“琦本卫士，建炎间，高宗航海，琦病，留
越州，李邺以城降金人，琶八守之。琦袖石伏道旁，伺
其出，击之不中，被执。琶八诘之，琦曰：‘欲碎尔首，死为
赵氏鬼耳’。琶八曰：‘使人人如此，赵氏岂至是哉’！又问
曰：‘李邺为帅，尚以城降，汝何人敢尔’？琦曰：‘邺为臣不
忠，吾恨不得手刃之，尚何言斯人为’？乃顾邺曰：‘我月
给才石五斗米，不肯背其主尔。享国厚恩乃若此，岂
复齿人类哉’！”诟骂不少屈，琶八趣杀之，至死不绝口。
事闻，诏为立庙，赐名旌忠。